ToekomsVenster: Die vastydArgieffoto. Johannes se volgelinge en die Fariseërs was besig om te vas, en die mense kom toe en vra vir Jesus: “Waarom vas die volgelinge van Johannes en die volgelinge van die Fariseërs, maar u dissipels vas nie?” Jesus antwoord hulle: “Kan die bruilofsgaste dan vas terwyl die bruidegom by hulle is? Nee, solank hulle die bruidegom by hulle het, kan hulle nie vas nie. Maar daar sal ‘n tyd kom wanneer die bruidegom van hulle af weggeneem sal word. Dan, op daardie dag, sal hulle vas. “Niemand lap tog ou klere met ongekrimpte materiaal nie, want dan skeur die nuwe lap nog ‘n stuk van die oue uit, en die gat word net groter. “Niemand gooi ook nuwe wyn in ou velsakke nie, want dan laat die wyn die sakke oopbars, en die wyn sowel as die sakke gaan verlore. Nuwe wyn word in nuwe sakke gegooi.” – Markus 2:18-22 Die skyn van godsdienstigheid word duidelik tentoongestel deur die Fariseërs se verontwaardiging wanneer hulle uitvind dat Jesus se dissipels nie vas nie. Volgens hul denkwyse het godsdiens immers reëls waaraan daar voldoen moet word. Wie nie binne die raamwerk van aanvaarde godsdienstige gedrag inpas nie, moet dus buite God se wil en koninkryk staan. Dis nie goed om reëls vir ander mense neer te lê nie. As die Fariseërs eerlik was, sou hulle moes erken dat vas hulle nie noodwendig nader aan God gebring het nie. God word nie beïndruk deur uiterlike vertoon nie en so ’n godsdienstig lewe bring ook nie vreugde nie – dis koud en strak. Derhalwe Jesus se antwoord. Daar is rede om fees te vier; die Bruidegom is hier. In vandag se tyd is daar al hoe meer mense wat ’n beroep op gelowiges doen om weer aan Ou Testamentiese praktyke te voldoen. Daar is ook diegene wat ’n ernstige probleem het met die vier van Kersfees, verjaardae en ander geleenthede. Uiteraard staan dit mense vry om hul persoonlike Godsbelewenis inhoud te gee soos hulle goedvind. Die Bybel sê as iets vir jou verkeerd is, moet jy jouself daarvan weerhou. Elke mens moet dus vir hom of haarself besluit. Die probleem kom egter wanneer hierdie voorkeure en afkeure godsdienstige voorskrifte word wat ook vir ander mense moet geld. Dan word mense se geestelike temperatuur gemeet aan die mate waartoe hulle aan hierdie voorskrifte voldoen. As ek die Bybel reg verstaan, is dit ŉ vorm van geestelike hoogmoed. En die Bybel is baie duidelik oor hoogmoed. God is by uitstek die God van die nuwe. Jesus het ŉ nuwe bedeling aangekondig en uitgeleef. Dis ŉ tyd en era waarin uiterlike vertoon van godsdiens nie meer aanvaarbaar is nie. Trouens, dit was nog nooit aanneemlik vir God nie. Dís wat Israel met die wet en voorskrifte van God gemaak het. Dis soos nuwe lap op ’n ou stuk materiaal en nuwe wyn in ou sakke. Dit kan nie naas mekaar bestaan nie. Jesus het juis gekom om vryheid te herstel. Leef jy dalk nog onder die wet? As ons weer ŉ keer na die Woord luister, vra jouself af in watter mate jou begrip van God en sy plan vir jou lewe en die wêreld bepaal word deur reëls, wette en regulasies. Moenie daaraan toegee nie. Asem die vryheid wat Jesus vir jou gekoop het, opnuut in.